**H IDEAL Holdings ενισχύει την παρουσία της στον κλάδο της Πληροφορικής**

**με την εξαγορά του 75% της BlueStream**

* **Η συναλλαγή ανήλθε σε €12,2 εκατ. για το 75% του καταβεβλημένου μετοχικού κεφαλαίου της εταιρείας**
* **Εκτιμάται ότι με την προσθήκη της BlueStream ο κύκλος εργασιών του χαρτοφυλακίου εταιρειών Πληροφορικής της IDH για το 2024 θα ξεπεράσει τα €130 εκατ. και το EBITDA τα €17 εκατ.**

Η **IDEAL Holdings** ανακοινώνει ότι στις 19.07.2024 υπέγραψε σύμβαση με τον μοναδικό μέτοχο της εταιρείας με την επωνυμία «BLUESTREAM SOLUTIONS ΠΑΡΟΧΗ ΟΛΟΚΛΗΡΩΜΕΝΩΝ ΛΥΣΕΩΝ ΠΛΗΡΟΦΟΡΙΚΗΣ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ» (εφεξής «**BlueStream**») για την εξαγορά του 75% του μετοχικού της κεφαλαίου.

H BlueStream ιδρύθηκε το 2008 προσφέροντας κυρίως υποστήριξη σε HW, λειτουργικά συστήματα και data availability. Σήμερα, η BlueStream είναι μια καταξιωμένη, ταχέως αναπτυσσόμενη εταιρεία παροχής υπηρεσιών, που προσφέρει υπηρεσίες υποδομής τόσο σε on-premises όσο και σε multi cloud περιβάλλοντα, καθώς και υπηρεσίες μετεγκατάστασης στο cloud, διαθεσιμότητα δεδομένων και outsourcing. Ο κύκλος εργασιών της, το 2023 ανήλθε στα €11 εκατ. με EBITDA €2 εκατ., παρουσιάζοντας αύξηση της τάξεως των 54% και 78% αντιστοίχως, σε σχέση με την προηγούμενη χρονιά. Για το 2024 εκτιμάται ότι η εταιρεία θα συνεχίσει την ανοδική της πορεία.

Η αξία της συναλλαγής, για την απόκτηση του 75% του μετοχικού κεφαλαίου της εταιρείας BlueStream, ήταν €12,2 εκατ. και χρηματοδοτήθηκε εξ’ ολοκλήρου από τα αδιάθετα κεφάλαια του Κοινού Ομολογιακού Δανείου, που εξέδωσε η IDEAL Holdings στις 15.12.2023.

Κατόπιν της ανωτέρω συναλλαγής, ο κ. Γεώργιος Βασδέκης θα συνεχίσει να διατελεί τα καθήκοντά του από τη θέση του Διευθύνοντος Συμβούλου της εταιρείας BlueStream.

Ο Διευθύνων Σύμβουλος της BlueStream, **κος** **Γιώργος Βασδέκης,** δήλωσε: *Τα τελευταία χρόνια, η BlueStream έχει αναδειχθεί ως μία από τις κορυφαίες εταιρείες στον τομέα της παροχής υπηρεσιών και του Cloud Migration στη χώρα μας. Η συμφωνία μας με την IDEAL Holdings θα ενισχύσει την επέκταση των δραστηριοτήτων μας τόσο σε τεχνολογικό όσο και σε γεωγραφικό επίπεδο. Θα αξιοποιήσουμε τις συνέργειες που προσφέρει το υπάρχον χαρτοφυλάκιο των εταιρειών πληροφορικής του ομίλου, καθώς και την ευκολότερη πρόσβαση σε κεφάλαια μέσω της IDEAL Holdings.*

Ο Διευθύνων Σύμβουλος της IDEAL Holdings, **κος Παναγιώτης Βασιλειάδης,** δήλωσε: *Καλωσορίζουμε τα στελέχη και τους εργαζομένους της BlueStream στην οικογένεια της IDEAL Holdings. Με την προσθήκη της BlueStream ενισχύεται το χαρτοφυλάκιο μας στον κλάδο της Πληροφορικής ενώ παράλληλα οι εταιρείες μας διαμορφώνουν ένα από τα πιο πλήρη portfolio υπηρεσιών και λύσεων καθιστώντας ουσιαστικά τον κλάδο της Πληροφορικής της IDH ως ένα one stop shop στον χώρο της τεχνολογίας στην χώρα μας. Μέσα από τις συνέργειες που δημιουργούνται από αυτή την συναλλαγή θα προσφέρουμε ακόμα πιο ολοκληρωμένες και καινοτόμες λύσεις στους πελάτες μας προσδίδοντας παράλληλα προστιθέμενη αξία στους μετόχους και στους εργαζομένους μας.*

Η **Δικηγορική Εταιρεία Σαραντίτης,** με επικεφαλής τον Δωρόθεο Σαμολαδά, ενήργησε ως νομικός σύμβουλος της **IDEAL Holdings.**

**Σχετικά με την IDEAL Holdings:**

Η IDEAL Holdings είναι εταιρεία συμμετοχών εισηγμένη στο ΧΑ με διαφοροποιημένο επενδυτικό χαρτοφυλάκιο. Ακολουθώντας μια πειθαρχημένη επιχειρηματική προσέγγιση, επενδύει σε εταιρείες με προοπτικές βιώσιμης ανάπτυξης και εξωστρεφή προσανατολισμό, παρέχοντας τεχνογνωσία και νέες επιχειρηματικές και χρηματοδοτικές ευκαιρίες που δίνουν αξία και επιταχύνουν την ανάπτυξη των συμμετοχών. Οι συμμετοχές και τα ποσοστά συμμετοχής της IDEAL Holdings είναι: (i) η **Astir Vitogiannis (100%)**, και η **Coleus Packaging (75%)**, κορυφαίοι διεθνώς κατασκευαστές μεταλλικών πωμάτων, (ii) η **ΒΥΤΕ Α.Ε. (100%)**, πάροχος ολοκληρωμένων λύσεων πληροφορικής και επικοινωνιών, ανάπτυξης εφαρμογών λογισμικού και πάροχος υπηρεσιών Εμπιστοσύνης, (iii) η **ADACOM (100%),** πάροχος υπηρεσιών Εμπιστοσύνης και λύσεων κυβερνοασφάλειας και υπηρεσιών μέσω Κέντρου Παρακολούθησης & Πρόληψης Συμβάντων Κυβερνοασφάλειας, (iv) η **IDEAL Electronics (100%)**, εταιρεία διανομής προϊόντων τεχνολογίας, ανάπτυξης λογισμικού και λύσεων πληροφορικής στην εξειδικευμένη αγορά του Enterprise Output Management, (v) η attica **Department Stores (100%),** λειτουργεί πολυκαταστήματα σε Αθήνα και Θεσσαλονίκη.

Πληροφορίες στο email ir@idealholdings.gr , υπόψη:

κα Κατερίνα Ψηφή τηλ. 210 5193977 & κα Λυδία Πιστιόλα τηλ. 215 2159610